เทียม โชควัฒนา ผู้ก่อตั้งสหพัฒน์
รู้ไหมว่า อาณาจักรสหพัฒน์ที่เราเห็นทุกวันนี้ เริ่มมาจากชายที่ชื่อว่า เทียม โชควัฒนา ที่มาของเรื่องเป็นยังไง ลงทุนแมนจะเล่าให้ฟัง
28 ก.ค. 2561

เทียม โชควัฒนา ผู้ก่อตั้งสหพัฒน์ / โดย ลงทุนแมน
รู้ไหมว่า อาณาจักรสหพัฒน์ที่เราเห็นทุกวันนี้
เริ่มมาจากชายที่ชื่อว่า เทียม โชควัฒนา
ที่มาของเรื่องเป็นอย่างไร ลงทุนแมนจะเล่าให้ฟัง
คุณเทียม โชควัฒนา เกิดเมื่อวันที่ 14 มิถุนายน พ.ศ. 2459 จากพ่อและแม่ที่เป็นชาวจีน ในละแวกตรอกเต็งลั้งโกย จักรวรรดิ หรือ ที่ปัจจุบันเรารู้จักกันในชื่อว่า ย่านสำเพ็ง มีพี่น้องทั้งหมด 8 คน โดยคุณเทียมเป็นลูกคนที่ 3
สมัยเด็ก คุณเทียม ได้เรียนหนังสือเหมือนเด็กทั่วไป จนในปี พ.ศ. 2474 คุณเทียมจึงตัดสินใจลาออกจากโรงเรียนเพื่อมาช่วยงานที่บ้านเมื่อเขาอายุ 15 ปี
โดยเริ่มตั้งแต่งานจับกังแบกหาม และคอยรับใช้ทั่วไป จนถึงพนักงานติดต่อซื้อขาย ดูบัญชี รายรับ รายจ่ายของร้าน โดยช่วงแรกคุณเทียมได้เงินเดือน เดือนละ 6 บาท
ในปี พ.ศ. 2484 เป็นช่วงที่พ่อของเขาเพิ่งแยกออกมาเปิดร้านขายของชำ โดยที่สินค้ามีหลายอย่างเช่น นม น้ำตาล แป้งหมี่ น้ำมัน ซึ่งคุณเทียมเป็นพนักงานติดต่อซื้อขาย
ในช่วงสงครามโลกครั้งที่ 2 เป็นช่วงที่กองทัพญี่ปุ่นบุกไทย คุณเทียมมองว่า เหตุการณ์นี้จะทำให้สินค้าขาดตลาด เขาจึงไปขอซื้อกาแฟจำนวน 3,000 กระสอบทันที ในราคากระสอบละ 100 บาท ทั้งที่ตอนนั้นขายแค่กระสอบละ 85 บาท ทำให้ทุกคนมองว่าเขาบ้าที่ไปซื้อของแพง
แต่แล้วสิ่งที่เกิดขึ้นตรงตามที่เขาคิด เพราะสงครามทำให้ท่าเรือถูกปิด จนกาแฟขาดตลาด และเขาสามารถขายกาแฟได้ถึงกระสอบละ 300 บาท สร้างกำไรให้แก่ครอบครัวอย่างมาก
ผ่านมาสักระยะคุณเทียมสังเกตว่า สินค้าที่มีน้ำหนักเยอะๆ เช่น น้ำตาลเป็นสินค้าที่ทำกำไรน้อย เช่น น้ำตาล 1 กระสอบ น้ำหนัก 100 กิโลกรัม แต่ขายได้กำไรแค่ 20 สตางค์
ดังนั้น เขาจึงเสนอพ่อว่า ครอบครัวเราควรเปลี่ยนแนวทางในการทำธุรกิจจากที่ขายแต่ของหนักๆ มาเป็นสินค้าที่ขายได้กำไรดีกว่าแต่น้ำหนักเบา เช่น เสื้อกล้ามที่สามารถใช้มือหิ้วได้ข้างละ 10 โหล แต่ได้กำไรกว่า 1.50 บาท
อย่างไรก็ตาม พ่อของคุณเทียมไม่เห็นด้วยกับความคิดนี้ จึงทำให้คุณเทียมตัดสินใจ ออกมาตั้งบริษัทของตัวเอง โดยใช้ชื่อว่า บริษัท เฮียบ เซ่ง เซียง ด้วยเงินทุน 10,000 บาท
ช่วงนั้น คุณเทียมเป็นคนที่เดินทางไปติดต่อเพื่อนำสินค้ามาขายในประเทศด้วยตนเอง โดยเริ่มต้นจากที่ฮ่องกง
ต่อมาในปี พ.ศ. 2495 บริษัท เฮียบ เซ่ง เซียง ได้เปลี่ยนชื่อเป็น บริษัท สหพัฒนพิบูล จำกัด โดยมีทุนจดทะเบียนเริ่มต้น 1 ล้านบาท หลังจากนั้น ตำนานก็เริ่มขึ้นอย่างที่เราเห็นจนถึงทุกวันนี้
ปัจจุบัน เครือสหพัฒน์ขายสินค้าอุปโภคบริโภคมากมาย มีบริษัทในเครือกว่า 65 บริษัท ตัวอย่างบริษัทในตลาดหลักทรัพย์ที่เครือสหพัฒน์ถือหุ้น เช่น
บริษัท สหพัฒนาอินเตอร์โฮลดิ้ง จำกัด (มหาชน)
ปี 2560 รายได้ 6,734 ล้านบาท กำไร 3,165 ล้านบาท
บริษัท สหพัฒนพิบูล จำกัด (มหาชน)
ปี 2560 รายได้ 32,018 ล้านบาท กำไร 1,534 ล้านบาท
บริษัท ไอ.ซี.ซี. อินเตอร์เนชั่นแนล จำกัด (มหาชน)
ปี 2560 รายได้ 13,486 ล้านบาท กำไร 846 ล้านบาท
บริษัท ธนูลักษณ์ จำกัด (มหาชน)
ปี 2560 รายได้ 2,003 ล้านบาท กำไร 152 ล้านบาท
บริษัท สหโคเจน (ชลบุรี) จำกัด (มหาชน)
ปี 2560 รายได้ 4,037 ล้านบาท กำไร 299 ล้านบาท
บริษัท ไทยวาโก้ จำกัด (มหาชน)
ปี 2560 รายได้ 4,547 ล้านบาท กำไร 325 ล้านบาท
บริษัท ไทยเพรซิเดนท์ฟูดส์ จำกัด (มหาชน)
ปี 2560 รายได้ 22,218 ล้านบาท กำไร 2,853 ล้านบาท
บริษัท เพรซิเดนท์ เบเกอรี่ จำกัด (มหาชน)
ปี 2560 รายได้ 7,524 ล้านบาท กำไร 1,336 ล้านบาท
ข้อคิดและปรัชญาในการสร้างความสำเร็จทางธุรกิจของคุณเทียม โชควัฒนา มีหลายเรื่องที่น่าสนใจและหนึ่งในนั้นคือเรื่อง เร็ว ช้า หนัก เบา ซึ่งอธิบายได้ว่า
เร็ว หมายถึง.. งานบางอย่างต้องทำให้รวดเร็ว ไม่อย่างนั้นอาจจะไม่ทันการ
ช้า หมายถึง.. งานบางอย่างต้องอาศัยการคิดที่รอบคอบละเอียดถี่ถ้วน จึงต้องช้า
หนัก หมายถึง.. เมื่อเราตัดสินใจแล้ว ต้องทุ่มเททำงานอย่างหนักเพื่อให้บรรลุเป้าหมาย
เบา หมายถึง.. งานไหนที่ควรทุ่มเทแต่พอควร เราก็ต้องรู้จักผ่อนแรง เพราะการทุ่มเทมากเกินไปนอกจากไม่เกิดประโยชน์แล้ว เราอาจจะเสียเวลากับงานนั้นมากเกิน
บริษัทที่เริ่มต้นด้วยทุนเพียง 10,000 บาท ตอนนี้ได้กลายมาเป็นหนึ่งในบริษัทขายสินค้าอุปโภคบริโภคที่ใหญ่ที่สุดในประเทศไทย
ความเป็นมาของผู้ก่อตั้งบริษัทเป็นเรื่องที่น่าศึกษา และเราคงนำเรื่องนี้ไปใช้เป็นตัวอย่างในการทำธุรกิจของเราเองได้..
----------------------
ตัวอย่างธุรกิจที่ดี เริ่มจากแนวคิดที่ดี อยากอ่าน อยากแชร์ไอเดียดี ๆ ทำได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-